Document ID: 31982R1772

*****
ΚΑΝΟΝΙΣΜΟΣ (ΕΟΚ) αριθ. 1772/82 ΤΟΥ ΣΥΜΒΟΥΛΙΟΥ
της 29ης Ιουνίου 1982
περί θεσπίσεως των γενικών κανόνων για την επέκταση της εφαρμογής ορισμένων κανόνων που θεσπίστηκαν από τις οργανώσεις παραγωγών στον τομέα των προϊόντων αλιείας
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 3796/81 του Συμβουλίου της 29ης Δεκεμβρίου 1981 περί κοινής οργανώσεως αγοράς στον τομέα των προϊόντων αλιείας (1), και ιδίως το άρθρο 7 παράγραφος 7,
την πρόταση της Επιτροπής,
Εκτιμώντας:
ότι, δυνάμει του άρθρου 7 του κανονισμού (ΕΟΚ) αριθ. 3796/81, τα Κράτη μέλη μπορούν να επεκτείνουν στο σύνολο των μη μελών, που εμπορεύονται σε μια καθορισμένη ζώνη, την εφαρμογή των κανόνων που θεσπίστηκαν, για τα μέλη της, από την οργάνωση παραγωγών που θεωρείται αντιπροσωπευτική της παραγωγής και της εμπορίας στη ζώνη αυτή·
ότι η αντιπροσωπευτικότητα της εν λόγω οργανώσεως πρέπει να καθορίζεται σε συνάρτηση με τη σπουδαιότητα της δραστηριότητας για την παραγωγή και την εμπορία που έχει αναπτύξει η εν λόγω οργάνωση στην αγορά της συγκεκριμένης ζώνης·
ότι, για την εναρμόνιση της εφαρμογής του καθεστώτος που περιγράφεται παραπάνω στα Κράτη μέλη, πρέπει να καθοριστούν οι κανόνες εμπορίας, η εφαρμογή των οποίων θα μπορούσε να επεκταθεί στα μη μέλη· ότι, για τον ίδιο σκοπό, πρέπει να διευκρινισθεί το στάδιο στο οποίο εφαρμόζονται οι κανόνες η εφαρμογή των οποίων επεκτείνεται·
ότι, για να δοθεί στο σχετικό καθεστώς η αναγκαία ελαστικότητα, είναι σκόπιμο η περίοδος εφαρμογής των επεκτεινομένων κανόνων να μην υπερβαίνει ένα συγκεκριμένο χρονικό διάστημα· ότι, αφετέρου, για να καταστεί δυνατόν να επιτευχθούν οι στόχοι αυτού του καθεστώτος, είναι αναγκαίο οι επεκτεινόμενοι κανόνες να εφαρμόζονται για ένα ελάχιστο χρονικό διάστημα, που πρέπει να καθοριστεί,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο παρών κανονισμός θεσπίζει τους γενικούς κανόνες εφαρμογής του καθεστώτος επεκτάσεως στα μη μέλη ορισμένων κανόνων που θεσπίζουν οι οργανώσεις παραγωγών στον τομέα των προϊόντων αλιείας.
Άρθρο 2
Κατά την έννοια του άρθρου 7 του κανονισμού (ΕΟΚ) αριθ. 3796/81, μια οργάνωση παραγωγών θεωρείται αντιπροσωπευτική εφόσον η δραστηριότητα που αναπτύσσει στον τομέα της παραγωγής και της εμπορίας έχει, για ένα ή περισσότερα προϊόντα, μεγάλη σημασία στην αγορά της συγκεκριμένης περιοχής.
Άρθρο 3
1. Οι κανόνες εμπορίας που αναφέρονται στο άρθρο 7 παράγραφος 1 υπό α του κανονισμού (ΕΟΚ) αριθ. 3796/81 αφορούν:
- την ποιότητα, το μέγεθος ή το βάρος και την παρουσίαση των προϊόντων που διατίθενται προς πώληση,
- τη δειγματοληψία, τους περιέκτες για την πώληση, τη συσκευασία και την επίθεση ετικετών και τη χρησιμοποίηση πάγου,
- τους όρους της πρώτης διαθέσεως στην αγορά.
2. Οι κανόνες που αναφέρονται στο άρθρο 7 παράγραφος 1 υπό β του κανονισμού (ΕΟΚ) αριθ. 3796/81 αφορούν την τήρηση της κοινοτικής τιμής αποσύρσεως, που καθορίζεται σύμφωνα με το άρθρο 12 του ίδιου κανονισμού, χωρίς να γίνεται αποδεκτό κανένα περιθώριο ανοχής.
Άρθρο 4
Οι κανόνες που καθίστανται υποχρεωτικοί δυνάμει του άρθρου 7 παράγραφος 1 του κανονισμού (ΕΟΚ) αριθ. 3796/81 αφορούν το στάδιο της πρώτης διαθέσεως στην
αγορά. Αυτό το στάδιο εκτείνεται μέχρι την πρώτη πώληση στην αγορά εντός της συγκεκριμένης περιοχής μετά την εκφόρτωση των προϊόντων.
Άρθρο 5
Οι κανόνες που καθίστανται υποχρεωτικοί δυνάμει του άρθρου 7 παράγραφος 1 του κανονισμού (ΕΟΚ) αριθ. 3796/81 εφαρμόζονται για χρονικό διάστημα που δεν υπερβαίνει τους 12 μήνες.
Η ελάχιστη διάρκεια αυτού του χρονικού διαστήματος καθορίζεται σύμφωνα με τη διαδικασία που προβλέπεται στο άρθρο 33 του κανονισμού (ΕΟΚ) αριθ. 3796/81.
Άρθρο 6
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 29 Ιουνίου 1982.

Labels: 2
3
6